Document ID: 32004D0653

KOMISJONI OTSUS,
16. september 2004,
millega muudetakse komisjoni otsust 2001/376/EÜ selles osas, mis puudutab imetajatelt pärineva liha-kondijahu ning sarnaste toodete tarnimist Portugalist
(teatavaks tehtud numbri K(2004) 3463 all)
(EMPs kohaldatav tekst)
(2004/653/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 11. detsembri 1989. aasta direktiivi 89/662/EMÜ veterinaarkontrollide kohta ühendusesiseses kaubanduses seoses siseturu väljakujundamisega, (1) eriti selle artikli 9 lõiget 4,
võttes arvesse nõukogu 26. juuni 1990. aasta direktiivi 90/425/EMÜ, milles käsitletakse veterinaar- ja zootehnilisi kontrolle, mida kohaldatakse ühendusesiseses kaubanduses teatavate elusloomade ja toodete suhtes seoses siseturu väljakujundamisega, (2) eriti selle artikli 10 lõiget 4,
ning arvestades järgmist:
(1)
Komisjoni 18. aprilli 2001. aasta otsus 2001/367/EÜ, milles käsitletakse veiste spongioosse entsefalopaatia esinemisel Portugalis vajalikke meetmeid ja millega rakendatakse kuupäevapõhine eksportimise skeem, (3) sisaldab teatavaid sätteid, mis võeti vastu kaitseks veiste spongioosse entsefalopaatia (BSE) vastu seoses nimetatud haiguse puhanguga Portugalis.
(2)
Nimetatud otsus sätestab kindlad reeglid, mis on osutunud vajalikuks seoses BSE esinemisega Portugalis, sealhulgas imetajatelt pärineva lihajahu, kondijahu ning liha-kondijahu, samuti neid tooteid sisaldavate söötade ja väetiste (“liha- ja kondijahu ja sarnased tooted”) suhtes kehtestatud tarnimiskeelu sellest liikmesriigist teistesse liikmesriikidesse või kolmandatesse maadesse.
(3)
Otsuses 2001/376/EÜ sätestatakse, et Portugal võib teatavatel tingimustel siiski anda loa liha-kondijahu ning sarnaste toodete tarnimiseks teistesse liikmesriikidesse, mis on selleks loa andnud.
(4)
Euroopa Parlamendi ja nõukogu 3. oktoobri 2002. aasta määrus (EÜ) nr 1774/2002, milles sätestatakse muuks otstarbeks kui inimtoiduks ettenähtud loomsete kõrvalsaaduste sanitaareeskirjad, (4) kehtestab tingimused loomsete kõrvalsaaduste kategooriatesse jaotamiseks, kogumiseks, transpordiks, kõrvaldamiseks, töötlemiseks, kasutamiseks ja vaheladustamiseks. Selle määruse kohaselt tuleb liha-kondijahu ning sarnased tooted, mis pärinevad BSE kahtlusega või tuvastatud BSE-ga loomadelt või loomadelt, kes on tapetud BSE tõrjeprogrammi raames, jäätmetena tuhastada või koostuhastada tunnustatud tuhastamis- või koostuhastamiskäitises.
(5)
Portugal ei ole suuteline tuhastama või koostuhastama liha-kondijahu ning sarnaseid tooteid, mis pärinevad BSE kahtlusega või BSE-sse nakatunud loomadelt või loomadelt, kes on tapetud BSE tõrjeprogrammi raames. Taolise materjali ladustamine suurtes kogustes võib ohustada inimeste ja loomade tervist.
(6)
Otsusega 2001/376/EÜ (liha-kondijahu ning sarnaste toodete tarnimise kohta Portugalist) sätestatud tingimusi on vaja muuta. Seetõttu tuleks nimetatud otsust vastavalt muuta.
(7)
Käesoleva otsusega ettenähtud meetmed on kooskõlas alalise toiduahela- ja loomatervishoiukomitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2001/376/EÜ II lisa muudetakse vastavalt käesoleva otsuse lisale.
Artikkel 2
Käesolev otsus on adresseeritud liikmesriikidele.
Brüssel, 16. september 2004

Labels: 3
18
17
6